Yksityisetsivät seurasivat opettajaa ravintolaan, jossa tämän epäiltiin työskentelevän sairauslomiensa aikana.

Käräjäoikeus piti raskauttavana sitä, että opettajalla oli vastuullinen rooli apulaisrehtorina, ja siitä huolimatta hän jätti kertomatta koululle roolistaan ravintolan omistajana. Kuvituskuva.­

Steinerkoulu turvautui epätavanomaiseen keinoon alettuaan epäillä, että heidän opettajansa työskentelee toisaalla sairauspoissaolojensa aikana.

Naisopettajalla oli puolessa vuodessa yli 40 sairauspoissaoloa, joten koulu palkkasi yksityisetsivät selvittämään, mistä oikein oli kyse.

Koulun rehtorille tuli yllätyksenä, että nainen omisti ravintolan. Niinpä yksityisetsivät kävivät ravintolassa kahtena päivänä tarkkailemassa, oliko nainen siellä – ja olihan hän.

Yksityisetsivien raportin mukaan nainen ei vaikuttanut sairaalta: Hän avusti kassalla, oli pirteän ja iloisen oloinen ja tarjoili toisille etsivistä kakkupalan.

Tämän kuultuaan koulu päätti purkaa aiemmin apulaisrehtorinakin toimineen opettajan työsuhteen.

Vei potkut oikeuteen

Opettaja riitautti potkut käräjäoikeudessa. Hän kiisti työskennelleensä ravintolassa poissaolopäivinään ja vetosi muun muassa siihen, ettei edes osannut käyttää kassakonetta.

Käräjäoikeus katsoi kokonaisarviossaan, ettei opettajan työsuhteen päättämiselle ollut työsopimuslain mukaisia erittäin painavia syitä.

Kuitenkin: käräjäoikeus piti raskauttavana sitä, että opettajalla oli vastuullinen rooli apulaisrehtorina, ja siitä huolimatta hän jätti kertomatta koululle roolistaan ravintolan omistajana. Se katsottiin lojaliteettivelvollisuuden rikkomiseksi ja täten työsuhteen irtisanomiselle oli painava syy.

Käräjäoikeus velvoitti koulun korvaamaan opettajalle irtisanomisajan palkan neljältä kuukaudelta, eli noin 13 000 euroa, ja saman verran korvauksena työsuhteen perusteettomasta purkamisesta.

Opettaja valitti päätöksestä Helsingin hovioikeuteen. Ennen kuin hovi ehti ottaa asiaa käsittelyyn, osapuolet ilmoittivat sopineensa asian. Hovioikeus ilmoitti asiasta tänään.